Taalgebruik: prysArgieffoto. (Foto: Ben White/Unsplash) Die prys is ŉ bedrag waarvoor iets gekoop of verkoop word: ‘n goeie prys vir jou ou motor kry • Teen watter prys is die huis te koop? • Niemand sal daardie prys vir dié huis betaal nie. • Die prys bedra R3 miljoen. • dalende/stygende pryse • die tans geldende pryse • iets onder die prys verkoop. Wanneer dit egter by die gebruik van die woord “prys” kom, trap sprekers van Afrikaans soms klei. Pryse is hoog/laag [NIE goedkoop/duur] as dit verhoog/opgedruk/opgedwing [NIE opgestoot] of verlaag/besnoei/afgedruk/afgedwing is, of dit daal/sak of gaan af (en is daarna op/af). Koopware is goedkoop of duur en word teen/vir ŉ bepaalde prys verkoop (maar bv. teen R30 stuk). Die handelaar kom af met die prys, gee korting of slaan ŉ bedrag van die prys af. ŉ Prys [NIE losprys] word gesit/gestel op die bende se kop. HAT Taalgids As die bedrag wat gevra word, hoog is, is die artikel of diens duur, en as dit laag is, is die artikel of diens goedkoop. As iets duur is, het dit ŉ hoë prys, en as dit goedkoop is, het dit ŉ lae prys. Die prys self kan egter nie duur of goedkoop wees nie. Vermy dit dus om te praat van *duur pryse of *goedkoop pryse. Bronne: HAT Taalgids, Skryf Afrikaans van A tot Z